AARHUS: Hvis man ikke er beboer på Trøjborg, men derimod kun er på besøg, så skal man i dag flytte bilen efter to timer. Det er blevet besluttet som en del af den parkeringspolitik, der er blevet ført i Aarhus Kommune, men hvis det står til rådmand for Teknik og Miljø, Bünyamin Simsek (V), så skal det ændres.

- De vilkår mener jeg ganske enkelt ikke, at vi kan være bekendt at tilbyde beboerne i området. Forældre kan ikke køre til Aarhus og besøge deres børn, og vil man i biografen, er man tvunget til at lede efter kortfilm. Det holder ikke, siger han.

Tidligere har man kunnet købe gæstelicenser til de områder, der havde to-timers parkering. Rådmandens bekymring går også på, at politikken med at man enten skal have beboerlicens eller skal flytte bilen hver anden time også rammer midtbyen i løbet af 2020, når politikken rulles ud i resten af byen.

- Det er blandt andet beboere på dele af Frederiksbjerg, Langenæs og i Ceres Byen, som alle vil stå med samme udfordring, lyder i en pressemeddelelse fra Teknik og Miljø.

Derfor har Bünyamin Simsek bedt Teknisk Udvalg om at tage fat på parkeringspolitikken på et af de kommende udvalgsmøder.